26 daerah zon hijau
KUCHING:
Sebanyak 26 daerah di seluruh Sarawak dikategorikan sebagai zon hijau iaitu
tiada sebarang kes positif Covid-19 direkodkan menjadikan ia masih bebas wabak
maut itu. Timbalan Ketua
Menteri, Datuk Amar Douglas Uggah Embas berkata, beliau mengumumkan perkara
tersebut agar masyarakat di daerah berkenaan dapat mengekalkan status tersebut. “Sebab itu kita
mahu memperketatkan pergerakan dari daerah ke daerah supaya penularan dapat
disekat dan memutuskan rangkaian Covid-19. “Kita mohon agar
orang ramai janganlah balik ke kampung semasa tempoh Perintah Kawalan
Pergerakan (PKP) ini kerana ia akan menyebarkan virus ini di kampung,” katanya
yang juga Pengerusi Jawatankuasa Pengurusan Bencana Negeri (JPBN). Beliau berkata
demikian pada sidang media selepas mempengerusikan mesyuarat harian JPBN di
Wisma Bapa Malaysia, semalam. Menurutnya,
daerah tersebut adalah Bau, Lundu, Asajaya, Saratok, Pusa, Kabong, Meradong,
Julau, Pakan, Kanowit, Selangau, Tatau, Sebauh, Dalat, Daro, Tanjung Manis,
Marudi, Subis, Beluru, Telang Usan, Kapit, Belaga, Song, Bukit Mabong, Lubok
Antu dan Tebedu. “Pergerakan
orang awam di antara daerah hanya dibenarkan bagi kes-kes seperti menjalankan
tugas rasmi, pekerja perkhidmatan penting, kematian ahli keluarga terdekat,
ahli keluarga sakit tenat dan keperluan pemeriksaan kesihatan. “Sebab itu, JPBN
hari ini memutuskan untuk mengekalkan arahan yang dikeluarkan sebelum ini.
Majlis Keselamatan Negara (MKN) semalam menjelaskan Sarawak diklasfikasikan
kepada tiga kategori iaitu zon merah (melebihi 41 kes), zon jingga (1 hingga 4
kes) dan zon hijau (tiada kes),” jelasnya. Katanya, Kuching
satu-satunya daerah di Sarawak dikategorikan sebagai zon merah dan telah merekodkan
sebanyak 118 kes positif. “Manakala zon
jingga adalah Kota Samarahan dengan mencatatkan 20 kes, Simunjan (1), Serian
(4), Sri Aman (1), Betong (9), Sarikei (6), Sibu (4), Mukah (1), Matu (1),
Bintulu (5), Miri (11), Limbang (6) dan Lawas (1),” tambahya. 
See author's posts
